b'\n_START_ARTICLE_\nTesseney\n_START_PARAGRAPH_\nTesseney (tigrinja: \xe1\x89\xb0\xe1\x88\xb0\xe1\x8a\x90\xe1\x8b\xad, arabisk:\xd8\xaa\xd8\xb3\xd9\x86\xd9\x8a), er en by i det vestlige Eritrea, i Gash-Barka. Byen ligger ved floden Gash, syd\xc3\xb8st for Kassala i Sudan. Byen var midtpunkt for mange kampe under Eritreas selvst\xc3\xa6ndighedskamp, da store dele af byen blev \xc3\xb8delagt. Selv efter gradvis genopbygning er byen fortsat omgivet af landminer.\n_START_SECTION_\nOversigt\n_START_PARAGRAPH_\nTesseney ligger 45 kilometer fra gr\xc3\xa6nsen med Sudan og ca 115 kilometer vest for Barentu. Tesseney har en befolkning best\xc3\xa5ende af flere etniske grupper, og indbyggertallet var 18.889 i 2005. I udkanten af Tesseney i nord er det et par bakker med udsigt over lavlandet og bjergene i Sudan. B\xc3\xb8nder syd for Tesseney har fortalt om l\xc3\xb8vebr\xc3\xb8l, og der er blevet set og fotograferet en ung hanl\xc3\xb8ve i sommeren 2006. Efter dette har der ikke v\xc3\xa6ret flere observationer, men b\xc3\xb8nder fort\xc3\xa6ller fortsat om genlyd fra l\xc3\xb8vebr\xc3\xb8l om natten.\n_START_SECTION_\nNavn\n_START_PARAGRAPH_\nNavnet Tessenei, diminutiv af Seney, eller Tesseney, er ikke oprindelig tigrinja, men tigre, og betyder "lad det v\xc3\xa6re hyggeligt at bo". Byen kaldes ogs\xc3\xa5 Sabbot af sine oprindelige lokale indbyggere. I 1929 blev byen af italienske kolonister kaldt "Gasperini-bygden" (opkaldt efter en tidligere guvern\xc3\xb8r fra kolonimagten i Eritrea, som kom fra Treviso i Italien).\n_START_SECTION_\nHistorie\n_START_PARAGRAPH_\nUnder kolonitiden var b\xc3\xa5de Tessenei og landsbyen Ali Ghider centre for et enormt landbrugsprojekt ved hj\xc3\xa6lp af kunstvanding fra Gash-floden. Projektet dateres tilbage til 1905, da den italiensk ingeni\xc3\xb8r Nicola Coles fremlagde en studie, som viste muligheder for et s\xc3\xa5dant projekt. Arbejdet startede i 1924 og omfattede en liden dam og en liden inds\xc3\xb8 til at samle vand og en r\xc3\xa6kke andre anl\xc3\xa6g og vandingskanaler til at vande omtrent 10.000 hektar land. Den vigtigste afgr\xc3\xb8de var bomuld, og hele produktionen blev eksporteret til Italien. Der blev bygget et anl\xc3\xa6g til behandling af bomuld, en stor m\xc3\xb8lle til behandling af fr\xc3\xb8, et kraftv\xc3\xa6rk, et v\xc3\xa6rksted og et moderne bomuldsspinderi. En smalsporet jernbanelinje blev bygget for at forbinde Tesseney med Kassala i Sudan. Denne jernbanelinje har n\xc3\xa6sten v\xc3\xa6ret forsvundet siden begyndelsen af 1960-erne._NEWLINE_Krigshandlinger har f\xc3\xb8rt til, at de fleste koloniale projekter og bygningsv\xc3\xa6rker er blevet \xc3\xb8delagte, men Tesseney har fortsat nogen italienske relikvier._NEWLINE_Under Eritreas selvst\xc3\xa6ndighedskamp (1961\xe2\x80\x931991) var Tesseney \xc3\xa5sted for h\xc3\xa5rde kampe og blev gentagne gange bombet. Byen var vigtig p\xc3\xa5 grund af sin n\xc3\xa6rhed til gr\xc3\xa6nsen til Sudan, hvorfra de eritreiske opr\xc3\xb8rere modtog v\xc3\xa5ben og forsyninger. Tesseney blev p\xc3\xa5f\xc3\xb8rt omfattende skader men var i 1988 ogs\xc3\xa5 den f\xc3\xb8rste by, som blev befriet. Uden for Tesseney, lige ved Haykota, er der opsat en statue til minde om Hamid Idris Awate, som affyrede de f\xc3\xb8rste skud i Eritreas selvst\xc3\xa6ndighedskamp den 1. september 1961.\n_START_SECTION_\n\xc3\x98konomi\n_START_PARAGRAPH_\nByen er en markedsby med blandt andet nomadiske handelsm\xc3\xa6nd. Torvet foran moskeen har mange forskellige boder med skr\xc3\xa6ddere, cafeer, barer og andre butikker. Det er et travlt valutamarked, hvor saudi-arabiske riyal og sudanske pund bliver vekslet til eritreiske nakfa. Souken er pr\xc3\xa6get af mad og krydderier fra Sudan. Tesseney er en transitby for flygtninge, som vender tilbage fra flygtninglejrene i Sudan._NEWLINE_Under regntiden (juli til september) er de fleste omr\xc3\xa5der omkring Tesseney ufremkommelige, men den nylig byggede asfaltvej fra Barentu til Tesseney g\xc3\xb8r bilture til denne gr\xc3\xa6nselandsby mulig. Dagligt g\xc3\xa5r busser til Kassala i Sudan, Barentu og Asmara.'